Document ID: 32012D0412

KOMMISSIONENS GENNEMFØRELSESAFGØRELSE
af 19. juli 2012
om ændring af listen over »primære lokale myndigheder« i bilaget til Rådets direktiv 94/80/EF om fastsættelse af de nærmere regler for valgret og valgbarhed ved kommunale valg for unionsborgere, der har bopæl i en medlemsstat, hvor de ikke er statsborgere
(2012/412/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde, særlig artikel 22, stk. 1,
under henvisning til Rådets direktiv 94/80/EF af 19. december 1994 om fastsættelse af de nærmere regler for valgret og valgbarhed ved kommunale valg for unionsborgere, der har bopæl i en medlemsstat, hvor de ikke er statsborgere (1), særlig artikel 2, stk. 2, og
ud fra følgende betragtninger:
(1)
Bilaget til direktiv 94/80/EF indeholder en liste over »primære lokale myndigheder«, som fastlægger direktivets anvendelsesområde.
(2)
I henhold til artikel 2, stk. 2, i direktiv 94/80/EF underretter medlemsstaterne Kommissionen, hvis en af de i bilaget til direktivet anførte primære lokale myndigheder som følge af en ændring af den nationale lovgivning erstattes af en anden myndighed, hvis en sådan myndighed afskaffes, eller der oprettes flere sådanne myndigheder, som følge af denne lovændring. Derfor skal Kommissionen tilpasse bilaget ved at foretage relevante ændringer, slettelser eller tilføjelser. Det reviderede bilag offentliggøres i Den Europæiske Unions Tidende.
(3)
Danmark, Grækenland, Irland, Letland og Litauen har underrettet Kommissionen om, at der i forlængelse af ændringer i staternes nationale lovgivning er foretaget ændringer i deres »primære lokale myndigheder«. Kommissionen er blevet formelt underrettet om disse love.
(4)
Bilaget til direktiv 94/80/EF bør derfor ændres i overensstemmelse hermed -
VEDTAGET DENNE AFGØRELSE:
Artikel 1
Bilaget til direktiv 94/80/EF ændres i overensstemmelse med bilaget til denne afgørelse.
Artikel 2
Denne afgørelse træder i kraft dagen efter offentliggørelsen i Den Europæiske Unions Tidende.
Udfærdiget i Bruxelles, den 19. juli 2012.

Labels: 10
0
18
11